Opod bekyk sterfte ná 'aanranding' | Netwerk24
Deur Brümilda Swartbooi 21 April 2020 08:11
Die onafhanklike polisieondersoekdirektoraat (Opod) ondersoek die dood van 'n jong man nadat hy glo deur polisielede aangerand is.
"Opod is in kennis gestel dat 'n 23-jarige man dood is nadat hy glo drie dae tevore deur polisielede in Soweto aangerand is," het Sontaga Seisa, Opod-woordvoerder, gister in 'n verklaring gesê.
Volgens Seisa vermoed die oorledene se familie dat die aanranding sy dood veroorsaak het."
Ondanks daarvan dat hy behandeling by 'n plaaslike gesondheidsinstelling ontvang het, is hy Sondag by sy huis dood. Niemand is nog in hegtenis geneem nie, want die ondersoek is nog aan die gang," sê Seisa.
Collins Khosa (40) is glo die Paasnaweek deur weermaglede in Alexandra aangerand en is later dood. Vroeër is berig 'n moordsaak word teen lede van die Suid-Afrikaanse Nasionale Weermag ondersoek. Khosa is aangerand toe hy en 'n vriend glo in 'n erf gesit en drink het.